b'\n_START_ARTICLE_\nMimica Pelcl\n_START_SECTION_\n\xc5\xbdivljenjepis\n_START_PARAGRAPH_\nRodila se je v Veli\xc4\x8danah, pri dveh letih so se s star\xc5\xa1i preselili v \xc5\xbdelezne Dveri. Avgusta leta 1949 je bila kot dvajsetletno dekle z dekretom poslana na Jan\xc5\xbeev Vrh, takrat tipi\xc4\x8dno vini\xc4\x8darsko pode\xc5\xbeeljsko obmo\xc4\x8dje z nalogo dela v tamkaj\xc5\xa1njem vrtcu. Kot je ugotovila ob prihodu, vrtec sploh ni obstajal, zato ga je z nemalo truda in odrekanj ustanovila. S pomo\xc4\x8djo mno\xc5\xbeice posameznikov in organizacij je vrtec za\xc4\x8del delovati v za\xc4\x8detku oktobra 1949. Skozi celotno delovanje do upokojitve leta 1984 je zgradila ustanovo z ve\xc4\x8d podru\xc5\xbenicami, ki je bila osrednja to\xc4\x8dka \xc5\xbeivljenja in bivanja ljudi, ki so \xc5\xbeiveli v kraju in \xc5\xa1ir\xc5\xa1i okolici. Posebnost te ustanove je bila opa\xc5\xbeena na obmo\xc4\x8dju celotne dr\xc5\xbeave, saj so o vrtcu na Jan\xc5\xbeevem Vrhu nastali \xc5\xa1tevilni \xc4\x8dlanki, radijski in televizijski prispevki ter tudi knjiga z naslovom Vrtec na hrib\xc4\x8dku, ki jo je napisala Cilka Dimec \xc5\xbderdin._NEWLINE_Mno\xc5\xbeici otrok iz revnega pode\xc5\xbeelja je s pomo\xc4\x8djo ve\xc4\x8d kot 15 poletnih ekskurzij v Ba\xc5\xa1ko omogo\xc4\x8dila, da so prvi\xc4\x8d do\xc5\xbeiveli morje._NEWLINE_Z delom je nadaljevala tudi po upokojitvi - bila je predsednica PO DU Jan\xc5\xbeev Vrh ter Krajevne organizacije Rde\xc4\x8dega kri\xc5\xbea (predsednica Krajevne organizacije Rde\xc4\x8dega kri\xc5\xbea Jan\xc5\xbeev Vrh je bila od leta 1950). V okviru PO DU Jan\xc5\xbeev Vrh je skupaj z ostalimi organizirala ve\xc4\x8d kot 80 izletov.\n_START_SECTION_\nPovezave\n_START_PARAGRAPH_\nSodelovala je s pesnikom Janezom Kuharjem, ki je za \xc5\xa1tevilne zborovske nastope napisal in priredil pesmi, prav tako pa tudi z Mankom Golarjem.'